Document ID: 32009R0554

ΚΑΝΟΝΙΣΜΌΣ (ΕΚ) αριθ. 554/2009 ΤΗΣ ΕΠΙΤΡΟΠΉΣ
της 25ης Ιουνίου 2009
για την τροποποίηση του κανονισμού (ΕΚ) αριθ. 2597/2001 της Επιτροπής σχετικά με τις δασμολογικές ποσοστώσεις για ορισμένους τύπους οίνου καταγωγής Πρώην Γιουγκοσλαβικής Δημοκρατίας της Μακεδονίας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 153/2002 του Συμβουλίου, της 21ης Ιανουαρίου 2002, όσον αφορά ορισμένες διαδικασίες για την εφαρμογή της συμφωνίας σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Πρώην Γιουγκοσλαβικής Δημοκρατίας της Μακεδονίας, αφετέρου, καθώς και για την εφαρμογή της ενδιάμεσης συμφωνίας μεταξύ της Ευρωπαϊκής Κοινότητας και της Πρώην Γιουγκοσλαβικής Δημοκρατίας της Μακεδονίας (1), και ιδίως το άρθρο 7,
Εκτιμώντας τα ακόλουθα:
(1)
Το πρωτόκολλο της συμφωνίας σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Πρώην Γιουγκοσλαβικής Δημοκρατίας της Μακεδονίας, αφετέρου, προκειμένου να ληφθεί υπόψη η προσχώρηση της Δημοκρατίας της Βουλγαρίας και της Ρουμανίας στην Ευρωπαϊκή Ένωση (2), εφεξής «το πρωτόκολλο», υπεγράφη στις 18 Φεβρουαρίου 2008. Εγκρίθηκε εξ ονόματος της Ευρωπαϊκής Κοινότητας, της Ευρωπαϊκής Κοινότητας Ατομικής Ενέργειας και των κρατών μελών με την απόφαση 2008/438/ΕΚ, Ευρατόμ του Συμβουλίου και της Επιτροπής (3) και εφαρμόζεται προσωρινά από την 1η Ιανουαρίου 2007.
(2)
Το άρθρο 5 του πρωτοκόλλου και το οικείο παράρτημα VIII προβλέπουν τροποποιήσεις των υφιστάμενων δασμολογικών ποσοστώσεων για ορισμένους τύπους οίνου σε δοχεία με περιεχόμενο άνω των 2 λίτρων, καταγωγής Πρώην Γιουγκοσλαβικής Δημοκρατίας της Μακεδονίας, με ημερομηνία εφαρμογής την 1η Ιανουαρίου 2007.
(3)
Για την εφαρμογή των δασμολογικών ποσοστώσεων για τον οίνο που προβλέπονται στο πρωτόκολλο είναι ανάγκη να τροποποιηθεί το κανονισμός (ΕΚ) αριθ. 2597/2001 της Επιτροπής, της 28ης Δεκεμβρίου 2001, σχετικά με το άνοιγμα και τον τρόπο διαχείρισης κοινοτικών δασμολογικών ποσοστώσεων για ορισμένους τύπους οίνου καταγωγής Δημοκρατίας της Κροατίας και Πρώην Γιουγκοσλαβικής Δημοκρατίας της Μακεδονίας (4).
(4)
Οι υποδιαιρέσεις TARIC (Ενοποιημένο Δασμολόγιο της Ευρωπαϊκής Ένωσης) για ορισμένες διακρίσεις της Συνδυασμένης Ονοματολογίας (ΣΟ) τροποποιήθηκαν από την 1η Ιουλίου 2007. Πρέπει συνεπώς να προσαρμοστούν αναλόγως οι υποδιαιρέσεις TARIC των εν λόγω κωδικών ΣΟ στο μέρος II του παραρτήματος του κανονισμού (ΕΚ) αριθ. 2597/2001.
(5)
Εφόσον το πρωτόκολλο εφαρμόζεται από την 1η Ιανουαρίου 2007, ο παρών κανονισμός πρέπει να εφαρμόζεται από την ίδια ημερομηνία και να τεθεί αμέσως σε ισχύ.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Τελωνειακού Κώδικα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το μέρος ΙΙ του παραρτήματος του κανονισμού (ΕΚ) αριθ. 2597/2001 αντικαθίσταται από το κείμενο του παραρτήματος του παρόντος κανονισμού.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιανουαρίου 2007.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 25 Ιουνίου 2009.

Labels: 17
3
6
18
15